कोलकाता 17 मई, पश्चिम बंगाल में सत्तारूढ़ तृणमूल कांग्रेस शानदार जीत की ओर बढ़ रही है जबकि भारतीय जनता पार्टी (भाजपा) ज्यादातर जिलों में सत्ताधारी पार्टी की मुख्य प्रतिद्वंद्वी के रूप में उभर कर सामने आयी है। त्रिस्तरीय पंचायत चुनाव में वाम दलों और कांग्रेस को बहुत कम सीटें मिली हैं और उनकी भागीदारी लगभग नगण्य रह गयी है। रात आठ बजे तक के चुनाव परिणाम में तृणमूल कांग्रेस ने 28456 ग्राम पंचायत सीटों में से 19394 पर विजय हासिल की है। पंचायत समिति की 2085 सीटों में से 1842 सीटों पर और जिला परिषद् की 63 सीटों में 62 सीटों पर जीत हासिल की है। बंगाल में एक समय माओवादी क्षेत्र रहे पुरुलिया, झारग्राम, पश्चिम मिदनापुर ओर बांकुरा में भाजपा ने अपनी मजबूत पकड़ बनाते हुए कुल सीटों में से 40 प्रतिशत सीटें जीत ली हैं। झारग्राम में ग्राम पंचायत की 780 सीटों में से भाजपा ने 321 सीटों पर जीत का परचम लहराया है। वीरभूम पंचायत समिति चुनाव में तृणमूल ने 57 सीटें जीती है और शेष सीटों पर मतगणना चल रही है। बर्दवान की 31 सीटों में से तृणमूल ने 18, भाजपा ने आठ, माकपा ने चार और एआईएफबी ने एक सीट जीती है। बांकुरा में आंचीपुरी की कुल 38 सीटों में से तृणमूल ने 17, भाजपा ने नौ और निर्दलीय उम्मीदवार ने 11 सीटों पर विजयी हासिल की। जलपाईगुड़ी में अधिकतर सीटों पर तृणमूल कांग्रेस आगे है और माटीहाली हाट ग्राम पंचायत में 42 सीटों में से तृणमूल 15, भाजपा 12, माकपा सात, कांग्रेस चार और निर्दलीय उम्मीदवार चार सीटों पर आगे चल रहे हैं। त्रिस्तरीय चुनाव में 3358 ग्राम पंचायतों की 48650 सीटों में से 16814 सीटों पर और 341 पंचायत समिति की 9217 सीटों में से 3059 सीटों पर तथा 20 जिला परिषदों की 825 सीटों में से 203 सीटों पर उम्मीदवारों को निर्विरोध चुन लिया गया।
awa_Deva